text: Udenlandske musikere kan give problemer
  15 januar 2013 kl. 08.09
  Næsten halvdelen af musikerne i Sønderjyllands Symfoniorkester er udenlandske. Det kan give problemer, siger musikchef.
  I Sønderjylllands Symfoniorkester er 45 procent af musikerne udenlandske.
  Udenlandske musikere er der i det hele taget mange af i danske symfoniorkestre.
  Men de mange udenlandske musikere kan blive et problem, siger Palle Kjeldgaard, ordførende i 
  landsdelsorkestrenes forening.
  - På sigt kan de danske musikere komme i markant mindretal. Og det kan give problemer. Det er vigtigt med en nordisk kultur, klang og arbejdskultur. Der skal være en naturlig sammenhæng - balancen må ikke tippe, siger han til dr.dk/kultur.
  Også formand for Dansk Musikerforbund Anders Lauersen kender til problematikken og har diskuteret den løbende med de danske symfoniorkestre.
  - Det er et en højrelevant problematik at tage op. Man kan altid diskutere, hvornår enough is enough, siger han til dr.dk/kultur.
  Den finansielle krise har også ramt orkestrene i Europa og resten af verden hårdt.
  Den har været en medvirkende årsag til de mange udenlandske musikere i danske orkestre.
  - Krisen kradser i store dele af udlandet. Nordeuropa er den sikre havn i musikkens verden. Og særligt i et skandinavisk orkester er der gode faste stillinger, siger Palle Kjeldgaard.
  